Starul englez al lui Liverpool, Trent Alexander-Arnold, a fost văzut la o plimbare în Londra cu Iris, fiica model a celebrului actor britanic Jude Law.
Cei doi tineri au fost fotografiați în Notting Hill, savurând o băutură împreună, scrie The Sun. Iris – care a pozat pentru Christian Dior, Calvin Klein și Versace – a sorbit dintr-o ceașcă de cafea, în timp ce Alexander-Arnold avea un smoothie în mână.
Fundașul dreapta britanic, care a fost promovat constant de Jurgen Klopp, a fost anterior într-o relație cu modelul și influencerul britanic Hannah Atkins, care s-a destrămat fără mare tam-tam.
Iris – fiica cea mare a tatălui Jude Law- s-a întâlnit în trecut și cu rapperul Pa Salieu. Ea s-a născut la Los Angeles și are șase frați, rezultați din cele două căsnicii ale tatălui ei. Jude Law a fost însurat cu actrița Sadie Frost, de care a divorțat în 2003, iar acum este cu Philipa Coan.
Iris Law, în vârstă de 23 de ani, s-a apucat de actorie, dar este cunoscută mai ales pentru modeling, pozând recent pentru Burberry. Ea a fost distribuită și în rolul lui Soo Catwoman în miniseria cinematografică Pistol, rol pentru care s-a ras în cap. Nașa de botez a tinerei este celebrul fotomodel Kate Moss.
Alexander-Arnold (23 selecții și două goluri la națională) avea ca obiectiv titlul, în acest sezon din Premier League, dar Liverpool a pierdut teren față de liderul Arsenal și campioana en-titre Manchester City, micșorându-și șansele la câștigarea trofeului.
Produs al unuia dintre cele mai populare cluburi din lume, Alexander- Arnold joacă de opt ani la prima echipă, adunând 223 de meciuri și 15 goluri pentru cormorani. Deși a fost ofertat, la un moment dat de FC Barcelona, jucătorul a preferat să rămână la Liverpool.
Fotbalistul lui Liverpool, în vârstă de 25 de ani, nu este titular și la naționala Angliei, dar se va regăsi în lotul Angliei, pentru turneul final din această vară.
Anglia se află în grupa C, alături de Serbia, Danemarca și Slovenia. Până la turneul final, Anglia va mai juca două meciuri amicale, cu Bosnia și Islanda, ambele pe teren propriu, care vor definitiva lotul lui Gareth Southgate.